上周三起孖振軍心 米高鄭再來鑽木取W!
2024年04月08日 22:00
東網電視
更多新聞短片
鄭俊偉之前2024年僅有1W進帳,護級之路崎嶇,但去到上周三終於有突破,憑住「喜悅一生」及「年年友福」起孖,頭馬數字上到10W,餘下3個多月只要交出6場頭馬,就可以成功上岸!難得氣勢回起,米高必把握機會追數,今次谷中夜賽派5駒列陣,不乏機會分子,4歲「木火龍駒」及「富喜來」俱連番試準,後駒更連續3仗上名,重返谷草可期出頭。至於「自力更生」及「宇宙動力」轉倉過來幫手護級,睇吓米高能否再在夜賽贏馬甚至起孖?
第3場二班1650米的「自力更生」,季初在呂健威手上取得2W,更曾力挫早前贏三級賽的「觔斗雲」,不過之後狀態回落,及至1月尾轉投鄭廐又有轉機,首戰即於谷草同程跑得第5名,之後兩戰轉跑田草拚敗但輸不遠,突然安排重返谷草排3檔起步,改用田泰安執韁,騎者隨時繼「喜悅一生」又再為鄭廐贏馬建功。
第7場四班1650米的「富喜來」,此匹日本自購新馬近3戰取得1亞2季,可見已站近勝門,上次田草排13檔留後,直路力追頭馬「加州動員」得第3名,後駒剛周日再出已順利連捷,「富喜來」今次轉戰跑馬地對手減弱,排5檔易發揮,應到開齋之時。
至於兩匹同主馬「木火同明」及「木火龍駒」也來者非善,第5場「木火同明」一向以跑馬地短途最合,上次改戰谷草一哩用放頭跑法卻只輸個半馬位得第6名,今重召曾策騎此駒4勝的田泰安再攻一哩,隨時有突破。第2場「木火龍駒」本身跑田草及谷草1200米都經常追近,前仗跑今次路程谷草1200米,後上得第5名有進步,近期兩度拍跳甚積極,要吼實!
第4場馬主胡偉林的「宇宙動力」之前由伍鵬志訓練只跑過4仗,前仗於四班谷草1200米敗於「炯炯有神」及「加非凡」得季軍,明顯有點底質,可惜再出驗出不良於行,繼而就拉倉轉到鄭廐兼做足部手術,抖了幾個月再出,埋門兩課大閘工夫做足,此匹冷門隨時進步突擊。